Hof sê oor Hlaudi se appèlaansoekHlaudi Motsoeneng. Foto: Catherine Rice/ANA Hlaudi Motsoeneng, die voormalige bedryfshoof van die SAUK, se verlof om appèl aan te teken teen ŉ hofuitspraak van 8 September, waarin daar bevind is dat hy en Simon Tebele, die voormalige waarnemende hoof van nuus by die SAUK, aanspreeklik is vir die regskoste van die sogenaamde SAUK-8, is Dinsdag met koste van die hand gewys. Maroela Media het vroeër berig die arbeidshof in Johannesburg het op 8 September beslis dat Motsoeneng en Tebele aanspreeklik gehou moet word vir die onregmatige afdanking van die SAUK-8 verlede jaar. Die uitspraak het beteken dat Motsoeneng, Tebele en die openbare uitsaaier elk ŉ gedeelte van die regskoste moet betaal. Die kostebevelaansoek het gevolg nadat die SAUK-8 suksesvol was in hul hofaansoek om hul afdanking deur die openbare uitsaaier teen te staan. Die agt mense is afgedank nadat hulle Motsoeneng se opdrag teëgegaan het dat geen gewelddadige betogings op die uitsaaier se platforms uitgesaai mag word nie. Motsoeneng het in September appèl aangeteken teen dié uitspraak. Volgens Anton van der Bijl, hoof van Solidariteit se Sentrum vir Billike Arbeidspraktyke, was dié poging van Motsoeneng en Tebele bloot net nóg ŉ mislukte poging om die onafwendbare uit te stel. “Solidariteit het dit al telkemale gestel dat hy nie sal rus voor Motsoeneng en Tebele, soos deur die hof beveel, die koste in hul persoonlike hoedanigheid terugbetaal nie,” het Van der Bijl gesê. “Hlaudi dryf homself nou in ŉ hoek in ŉ poging om die gereg te omseil,” het Van der Bijl gesê.